للي قلتي ليه: “واش يمكن تكون شي ديمقراطية بلا صحافة مستقلة عن السلطة وعن المال، بلا صحافة تعمل على إسقاط الطابوهات والأصنام السياسية القديمة والمحدثة؟” كايقول ليك: “معلوم...أنا معاك”..ويبقى يشررع في فمو حتى للصباح وما يسكتش... ومللي تقول ليه: “آجي، الناس ديال الشمال عموما، والناس ديال الحسيمة بالخصوص، هاذي تقريبا شهر وهوما كايتظاهرو بالطرق السلمية والمتحضرة للي ماعممرها ما وصلات للهمجية ديال ماريكان للي خرجو كايحركًو الطوموبيلات والفيترينات في الزناقي احتجاجا على نجاح “دونالد ترومب”، وشفت الصحافة ديالنا من الإذاعات، والتلفزات الوطنية، والصحافة المكتوبة، ضاربين الطم؟؟ آشنو هذا؟؟ كا يحدر عويناتو ويقول ليك: “وا...المسألة حساسة شويا... !!! ولكن آمعيزو، آشنو هي الصحافة الناجعة والمستقلة إيلى ماتناولاتش “المسائل الحساسة” وحططمات الأصنام القديمة والجديدة؟ ! كيفاش بنادم كايهدد في المغاربة بالحبس غير لمجرد أنهوم باغين يتنققلو بحرية، بحال ذاك الخورزي ديال “السفياني”، ونتوما الصحافيين ساكتين ليه، وكاتخبباو؟؟ كايقول ليك: “وا القضية حتى هيا حساسة شويا !!” وايللي آمعيزو، قضية الحريات الجماعية ديال التظاهر السلمي على الأوضاع الاجتماعية حساسة، وقضية الحريات الفردية ديال “التنقل الحر” حساسة، وآشنو للي ما بقاش “حساس”؟؟ على هاذ الحساب، كايبان ليا كولشي ولى “حساس” في هاذ البلاد !!!! 
دردشة حول الأمور الحساسة: التظاهر حرية جماعية